om den holdning, der skal indtages på Den Europæiske Unions vegne i Den Internationale Søfartsorganisation på den 106. samling i Komitéen for Sikkerhed på Søen og den 79. samling i Komitéen til Beskyttelse af Havmiljøet, for så vidt angår vedtagelsen af ændringer af den internationale konvention om sikkerhed for menneskeliv på søen (SOLAS), de internationale retningslinjer fra 2011 om et skærpet inspektionsprogram, der anvendes i forbindelse med syn af bulkskibe og olietankskibe (ESP-koden fra 2011) og bilag VI til den internationale konvention om forebyggelse af forurening fra skibe ("MARPOL-konventionen")

Den Internationale Søfartsorganisation (IMO) er De Forenede Nationers særorganisation med ansvar for skibsfartssikkerhed og forebyggelse af havforurening fra skibe. IMO sætter standarderne for den internationale skibsfarts sikkerhed og miljøpræstationer på globalt plan. IMO's vigtigste opgave er at opstille retsregler for skibsfartssektoren, som er retfærdige og effektive, og som vedtages og gennemføres overalt.

Ved konventionen angående Den Internationale Søfartsorganisation (IMO) oprettes IMO. IMO har til formål at skabe et forum for samarbejde inden for regulering og praksis vedrørende tekniske spørgsmål af enhver art, der berører den del af skibsfarten, der driver international handel. Organisationen har derudover til formål at tilskynde til generel vedtagelse af de strengest mulige standarder for søfartssikkerhed, effektiv navigation og forebyggelse og bekæmpelse af havforurening fra skibe samt fremme af lige konkurrencevilkår. IMO beskæftiger sig desuden med dertil knyttede administrative og juridiske spørgsmål.

IMO's Komité for Sikkerhed på Søen består af alle medlemmer af IMO, og den træder sammen mindst en gang om året. Den behandler ethvert spørgsmål, der hører under organisationens kompetenceområde, og som vedrører navigationshjælpemidler, konstruktion af og udstyr til fartøjer, bemanding ud fra et sikkerhedsmæssigt synspunkt, bestemmelser om forebyggelse af kollisioner, håndtering af farligt gods, søfartssikkerhedsprocedurer og -krav, hydrografiske oplysninger, logbøger og navigationsoptegnelser, undersøgelse af ulykker til søs, bjergning og redning samt andre spørgsmål, der har direkte indflydelse på sikkerheden til søs.

IMO's Komité til Beskyttelse af Havmiljøet består af alle medlemmer af IMO, og den træder sammen mindst en gang om året. Den behandler miljøspørgsmål, der hører under organisationens kompetenceområde, og som vedrører bekæmpelse og forebyggelse af forurening fra skibe omfattet af MARPOL-traktaten, herunder bulktransporteret olie og kemikalier, spildevand, affald og emissioner fra skibe til luften, herunder luftforurenende stoffer og drivhusgasemissioner. Andre spørgsmål, der er omfattet, vedrører bl.a. forvaltning af ballastvand, antifoulingsystemer, skibsophugning, forureningsberedskab og -bekæmpelse samt udpegning af særlige områder og meget følsomme havområder.

Både IMO's Komité for Sikkerhed på Søen og IMO's Komité til Beskyttelse af Havmiljøet skal tilvejebringe rammerne for udførelsen af de opgaver, de pålægges i henhold til IMO-konventionen, eller som de får pålagt af IMO-forsamlingen eller IMO-rådet, eller enhver opgave henhørende under ovennævnte områder, som de får pålagt at udføre i henhold til enhver anden international retsakt efter godkendelse fra IMO. Komitéen for Sikkerhed på Søen og Komitéen til Beskyttelse af Havmiljøet og deres hjælpeorganer træffer afgørelse ved flertalsafstemning blandt medlemmerne.

2.3.Den retsakt, der skal vedtages af IMO's Komité for Sikkerhed på Søen

På MSC 106, som finder sted den 2.-11. november 2022, skal der vedtages ændringer af SOLAS kapitel II-2 og ESP-koden.

Formålet med de påtænkte ændringer af SOLAS kapitel II-2 er at tage højde for fuelolieleverandører, som ikke opfylder kravene til flammepunkt, tiltag mod fuelolieleverandører, der har vist sig at levere fuelolie, som ikke opfylder minimumskravene til flammepunkt, og dokumentation for flammepunktet for det faktiske brændstofparti ved bunkring.

Formålet med de påtænkte ændringer af ESP-koden er indføre strengere krav til syn af ballasttanke og void spaces med henblik på at løse de sikkerhedsproblemer, der blev konstateret under flagstatens undersøgelse af søfartssikkerheden i forbindelse med tabet af MV Stellar Daisy.

2.4.Den retsakt, der skal vedtages af IMO's Komité til Beskyttelse af Havmiljøet

Den 12.-16. december 2022 skal der på MEPC 79 vedtages ændringer af bilag V og VI til MARPOL-konventionen.

Formålet med de påtænkte ændringer af bilag VI til MARPOL-konventionen er at medtage flere oplysninger om skibets kulstofintensitet i IMO's system til indsamling af data om skibes fuelolieforbrug.

3.Den holdning, der skal indtages på Unionens vegne

3.1.Ændringer af kapitel II-2 i den internationale konvention om sikkerhed for menneskeliv på søen

Komitéen for Sikkerhed på Søen (MSC) nåede på sin 100. samling til enighed om at medtage et output på sin toårige dagsorden om "udvikling af yderligere foranstaltninger til forbedring af sikkerheden for skibe i forbindelse med anvendelsen af fuelolie" med 2021 som målåret for færdiggørelse for at gennemgå de eksisterende sikkerhedsbestemmelser for fuelolie og oplysninger om de sikkerhedsmæssige konsekvenser, der er forbundet med anvendelsen af fuelolie og for at udvikle yderligere foranstaltninger til forbedring af sikkerheden for skibe i forbindelse med anvendelsen af fuelolie. På MSC 100 blev der også opnået enighed om, at der kunne nedsættes en arbejdsgruppe på MSC 101 med henblik på at opnå yderligere fremskridt for så vidt angår udviklingen af foranstaltninger til forbedring af skibes sikkerhed i forbindelse med fuelolie. På MSC 100 var Unionens holdning at støtte enhver fremtidig udvikling med henblik på at forbedre brændstofkvaliteten og sikre en kvalitetsorienteret brændstofforsyning i betragtning af de potentielle sikkerhedsmæssige driftsaspekter i forbindelse med deres anvendelse.

På MSC 101 blev der nedsat en korrespondancegruppe for fueloliesikkerhed under Tysklands koordinering, bl.a. med følgende mandat: 1) yderligere at overveje udarbejdelsen af obligatoriske krav vedrørende rapportering af bekræftede tilfælde, hvor fuelolieleverandører ikke har opfyldt organisationens krav til flammepunkt under hensyntagen til, at der også bør gives feedback til leverandøren 2) yderligere at overveje udarbejdelsen af obligatoriske krav for at sikre, at de kontraherende regeringer i SOLAS træffer passende foranstaltninger over for fuelolieleverandører i bekræftede tilfælde af leverancer af fuelolie, der ikke opfylder kravene i SOLAS-regel II-2/4.2.1 under hensyntagen til regel 18.9.4 i bilag VI til MARPOL-konventionen 3) yderligere at overveje udarbejdelsen af obligatoriske krav til dokumentation af flammepunktet for det faktiske brændstofparti ved bunkring med afgivelse af erklæring om, at den leverede fuelolie er i overensstemmelse med SOLAS-regel II-2/4.2.1.

På MSC 101 var Unionens holdning at støtte forslagene i de forelagte dokumenter, og Unionen foreslog, at de skulle drøftes mere indgående i arbejdsgruppen om foranstaltninger til forbedring af skibes sikkerhed i forbindelse med anvendelsen af fuelolie.

På MSC 103 blev korrespondancegruppen om udvikling af yderligere foranstaltninger til forbedring af skibes sikkerhed i forbindelse med anvendelsen af fuelolie genoprettet under Tysklands koordinering.

Gruppen fik bl.a. til opgave:

(1)med henblik på færdigbehandling yderligere at udarbejde udkast til ændringer af SOLAS vedrørende rapportering af bekræftede tilfælde, hvor fuelolieleverandører ikke har opfyldt organisationens krav til flammepunkt under hensyntagen til, at der også bør gives feedback til leverandøren